Nancy Ip

Nancy Chu Ip Yuk-yu (os. "Chu"; ; s. 1955) on hongkongilainen neurotieteilijä ja Hongkongin tiede- ja teknologiayliopiston rehtori. Hän on tutkinut erityisesti molekulaarista neurotiedettä ja ollut havaitsemassa muun muassa Alzheimerin taudin biomarkkereita.
Nuoruus ja opiskelu.
Nancy Chu Yuk-yu syntyi Hongkongissa 1955. Hän oli nuorin perheen kuudesta lapsesta, ja hän kävi Kowloonissa arvostettua St. Mary’s Canossian Collegea. Siellä opiskelivat myös hänen neljä siskoaan. Kolme siskoista luki opettajiksi elättääkseen perhettään. Ipin vanhin sisko oli hänen opettajanaan ensimmäisellä luokalla.
Ipin kiinnostus biologiaan syttyi jo lukiokoulutuksessa, ja opintojaan hän jatkoi Simmons Collegessa Yhdysvaltain Bostonissa. Hän opiskeli täyden apurahan turvin, ja hänen pääaineensa olivat kemia ja biologia. Ip suoritti alemman korkeakoulututkintonsa 1977. Tohtoriksi hän jatkoi Harvard Medical Schoolissa ja valmistui 1983. Ipin ala Harvardissa oli farmakologia, mutta siellä hän kiinnostui neurotieteestä. Hän oli mukana Richard Zigmondin laboratoriossa, jossa hän tutki neurotransmissiota.
Ura.
Ip jatkoi postdoc-opintoja vuoden verran Sloan–Kettering-instituutissa ja sitten työskenteli kahden vuoden ajan Lifecodes Corporationin perinnöllisyyslääketieteen laboratorion johdossa. Ip jatkoi sieltä Regeneron Pharmaceuticalsin vanhemmaksi tutkijaksi. Ip ja George Yancopoulos todistivat 1992 kollegoidensa kanssa, että veri- ja hermosoluilla on yhteisiä reseptoreita, mikä auttoi tunnistamaan immuunijärjestelmän ja hermoston välistä yhteyttä.
Ip palasi vuonna 1993 Hongkongiin, kun hän sai paikan Hongkongin tiede- ja teknologiayliopistosta. Siellä hän toimi muun muassa biokemian laitoksen johdossa, luonnontieteiden dekaanina ja tutkimuksen ja tuotekehityksen varajohtajana.
Ipin tutkimustyö suuntautui Hongkongissa synaptiseen plastisuuteen, ja hänen ryhmänsä havaitsi 2001 Cdk5-kinaasin osallisuuden neureguliiniproteiineissa, jotka ovat mukana solujen välisessä viestinnässä. Ipin ryhmä löysi myöhemmin, että Cdk5-viestinnällä oli yhteys Parkinsonin taudin autofagosytoosiin ja että TrkB-reseptorin ja Cdk5-kinaasin vuorovaikutus on oleelinen synaptisessa plastisuudessa ja siten myös spatiaalisen muistin muodostumisessa. Erityisesti Cdk5-tutkimustensa asnsiosta Ip valittiin 2001 Kiinan tiedeakatemian jäseneksi, ja vuonna 2004 hän sai L’Oréalin ja Unescon For Women in Science -palkinnon.
Ip jatkoi plastisuuden parissa, kun hän alkoi tutkia Alzheimerin tautiin liittyviä tekijöitä ja lääkkeitä. Hän huomasi 2007 ryhmänsä kanssa EPHA4-reseptorin roolin synaptisessa plastisuudessa ja proteiinin merkityksen Alzheimerin taudissa. Ip tutki myös luonnollisen immuniteetin merkitystä Alzheimerin taudissa. Hän havaitsi, että immuuniproteiinin interleukiini-33 toiminta on heikentynyt lievissä kognitiivisissä vaurioissa. Proteiinin siirtäminen siirtogeenisiin hiiriin paransi Alzheimeriin viittaavia oireita ja kognitiivista tilaa.
Ip kollegoineen oli vuonna 2013 perustamassa Kiinan aivoprojektia, joka syntyi, kun he halusivat edistää neurotieteen tutkimusta Kiinassa. Projektilla on 15-vuotissuunnitelma, jossa on monia tavoitteita.
Ip aloitti lokakuussa 2022 Hongkongin tiede- ja teknologiayliopiston rehtorina. Hän oli Hongkongin julkisten yliopistojen ensimmäinen nainen rehtorina.